ตัวใคร ตัวมันลูบคมตลาดทุน
วานนี้หนังสือพิมพ์ข่าวหุ้นธุรกิจครบรอบ 21 ปี
17 ก.ย. 2558

ธนะชัย ณ นคร
 
วานนี้หนังสือพิมพ์ข่าวหุ้นธุรกิจครบรอบ 21 ปี
เลยมีโอกาสได้พบกับ “เสี่ยป๋อง” คุณวัชระ แก้วสว่างที่มาร่วมแสดงความยินดีถึงออฟฟิศ
จึงยิงคำถามย้ำไปอีกครั้งว่า มีคำแนะนำนักลงทุนที่เทรดหุ้นในช่วงนี้อย่างไร ตลาดหุ้นมันผันผวนจริงๆ เช้าลง บ่ายขึ้น แต่พอจะปิดตลาดก็ใส่กันไฟแลบ
แถมจำนวนแก๊งสี่โมงเย็นมาดักรอซื้อกันอีก
คำตอบที่ได้รับ คือ ตัวใคร ตัวมัน!!
ก่อนหน้านี้เสี่ยป๋องบอกแล้วว่า เขาปรับลดพอร์ตการลงทุน แล้วหันมาถือเงินสดมากขึ้น
“หุ้นช่วงนี้มันเล่นยาก” เสี่ยป๋องบอก
ส่วนช่วงเวลาที่จะกลับเข้ามาเทรด หรือเพิ่มพอร์ตให้มากขึ้น ก็ยังมองไม่ออกว่าต้องตอนไหน
ส่วนวานนี้หุ้นเสี่ยยักษ์กลับมาอีกครั้งแล้ว
ทั้ง ITD และ AJD
หุ้นสองตัวนี้เล่นรอบกันสนุกสนานมาหลายวันล่ะ
อย่างหุ้น AJD วันก่อนหน้านี้ราคาปรับลงไปเยอะ หรือกว่า 7-8%
            ส่วนวานนี้ดันขึ้นมาปิด 1.76 บาท หรือบวกมา 0.10 บาท เปลี่ยนแปลง 1.76% มูลค่าการซื้อขายสวยมาก 777 ล้านบาท
ประเด็นที่น่าสนใจคือ ราคาระดับนี้ พี/อี ยังไม่แตะ 40 เท่า
ไม่ถูกแคชบาลานซ์แน่นอน
นักลงทุนที่ไม่ได้ใช้เงินสดเล่นทั้งหมด ยังใส่กันได้แบบจัดเต็ม
แต่ก็เชื่อว่านักลงทุนในยุคนี้ฉลาดครับ ไหวพริบปฏิภาณ เป็นเลิศ
เพราะต่างรู้ว่าราคาหุ้นเล่นรอบ มี “เจ้ามือ” นำขบวน แล้วเข้าไปเทรดกัน และต่างก็รู้ว่าจะต้องหาจังหวะกระโดดหนีกันเมื่อไหร่ เพื่อไม่ให้เจ็บตัว
แต่หุ้น ITD ก็ยังพอดูดีกว่าในแง่ของพื้นฐาน เพราะมีโครงการต่างๆ รองรับ รวมถึงงานในมือที่ดูเป็นชิ้นเป็นอัน
เมื่อวานนี้ราคาปิดบวก 0.15 บาท มาที่ 8.15 บาท เปลี่ยนแปลง 1.88%
มูลค่าการซื้อขาย 907 ล้านบาท
หุ้นสองตัวนี้ ไม่รู้ว่ารอบนี้จะจบที่เท่าไหร่ หรืออาจขึ้นสองวัน ลงหนึ่งวัน ขึ้นอยู่กับเจ้ามือครับ
หรืออย่างหุ้น AJD หากเจ้ามือไม่ต้องการให้ติดแคชบาลานซ์ ก็ต้องไม่ให้ราคาเกิน 1.80 บาท เพราะพี/อี จะอยู่ที่ประมาณ 39 เท่ากว่า นิดหน่อย
ช่วงนี้นักลงทุนก็เลยต้องเล่นหุ้นแบบเล่นรอบไปเรื่อยๆ
มาตรการกระตุ้นเศรษฐกิจ เป็นเพียงเซนติเมนท์เชิงบวก เพราะกว่าจะเห็นผลเป็นชิ้นเป็นอัน น่าจะเริ่มได้ในไตรมาส 4 หรืออาจเป็นช่วงต้นปี 2559
และกว่าที่จะถึงตอนนั้น ดัชนีหุ้นไทยอาจมีการปรับฐานกันอีกรอบ
เพราะนักวิเคราะห์เองก็มองว่า ผลประกอบการไตรมาส 3/2558 อาจออกมาไม่ดีนัก
และนั่นจะทำให้ดัชนีมีโอกาสลงไปจุดต่ำสุดอีกครั้งในไตรมาส 4 นี้
กลุ่มธนาคารพาณิชย์ แม้จะมีข่าวดีเรื่องมาตรการอุ้มเอสเอ็มอี และการเร่งผลักดันโครงการขนาดใหญ่ด้านขนส่ง
แต่ปัจจัยเรื่องของหนี้เสียก็ยังกดดัน
อย่างที่เคยบอกไว้ก่อนหน้านี้ หากนายแบงก์มีให้เลือกระหว่างตั้งการ์ดให้แน่น เพื่อคุมเอ็นพีแอลไว้ กับเร่งปล่อยสินเชื่อให้มากขึ้น
นายแบงก์เขาเลือกอย่างแรกครับ
บล.ไทยพาณิชย์ มองว่า ดัชนีปีนี้อยู่ที่ 1,400-1,450 จุด
แต่ในช่วงไตรมาส 4 มีโอกาสที่จะลงไป(เกือบ) ต่ำสุดอีกครั้ง แต่ไม่น่าหลุด 1,300 จุด
ดูแล้ว ช่วงนี้หุ้นไทยเล่นยากจริงๆ แบบที่บรรดาเสี่ยว่าไว้
ตัวใคร ตัวมัน นั่นแหละ ดีที่สุด
 